
ΕΝΗΜΕΡΩΤΙΚΟ ΣΗΜΕΙΩΜΑ
Αγαπητοί συνάδελφοι.
Χρόνια πολλά. Χριστός Ανέστη.
Στο πλαίσιο της προσπάθειας για συνεχή επικοινωνία και ενημέρωση των μελών του Συλλόγου μας (τακτικών και του ειδικού μητρώου), θέλω να σας ενημερώσω για τις δράσεις που έχουν ολοκληρωθεί και για αυτές που προγραμματίζονται στο άμεσο μέλλον.
Ολοκληρώθηκε το web banking του Ιατρικού Συλλόγου Λιβαδειάς, τόσο με την ALPHA BANK όσο και με την ΤΡΑΠΕΖΑ ΠΕΙΡΑΙΩΣ, που αποτελούσε απαίτηση πολλών συναδέλφων, για την ευκολότερη διασύνδεση και κατάθεση των ετήσιων εισφορών.
Τα IBAN είναι:
ΙΑΤΡΙΚΟΣ ΣΥΛΛΟΓΟΣ ΛΙΒΑΔΕΙΑΣ
ALPHABANK: 	GR51 0140 2300 2300 0200 1000 086
ΠΕΙΡΑΙΩΣ:	GR94 0172 1520 0051 5210 8802 653
Για άλλη μια φορά, απευθυνόμενος σε συναδέλφους με οφειλές προς το Σύλλογο, θα ήθελα να τονίσω ότι οι ετήσιες εισφορές αποτελούν το μοναδικό πάγιο έσοδο, προβλέπονται εκ του νόμου, αφορούν και τους συναδέλφους του ειδικού μητρώου (Ν. 4512/2018) και πρέπει να καταβάλλονται εμπρόθεσμα, βοηθώντας στην εύρυθμη λειτουργία του Συλλόγου, καλύπτοντας πάγιες υποχρεώσεις (μισθοδοσία, εργοδοτικές εισφορές, ενοίκιο, ΔΕΗ, ΟΤΕ, νομικό σύμβουλο, κα) και οφειλές προς τον ΠΙΣ προηγούμενων ετών. 
Η αναγκαιότητα αυτή γίνεται επιτακτική σε Συλλόγους με λίγα μέλη, όπου ο ισολογισμός τους είναι ανελαστικός και καλύπτει πάγιες και διαρκείς ανάγκες, χωρίς πρόβλεψη αποθεματικού. Η γραμματέας του Συλλόγου είναι στη διάθεσή σας, τόσο τηλεφωνικά (καθημερινά 10:00 – 13:00) όσο και με email να σας ενημερώσει για τις οφειλές σας.
Μετά τον άχαρο ρόλο του «εισφορο συλλέκτη», ας προχωρήσουμε σε πιο ενδιαφέροντα θέματα:
Στο επόμενο email που θα σας προωθήσω, θα λάβετε εμπιστευτικό ενημερωτικό υλικό, για τους απινιδωτές που έχουν εγκατασταθεί στην πόλη μας. Ο κωδικός αφορά ιατρούς, διασώστες ΕΚΑΒ και πιστοποιημένους ανανήπτες. Όποιος συνάδελφος ενδιαφέρεται μπορεί να ξεσκονίσει τις γνώσεις του στην ΚΑΡΠΑ συμμετέχοντας σε πρόγραμμα ανάνηψης (στείλτε email στο Σύλλογο για να οργανώσουμε το πρόγραμμα εκπαίδευσης)
Οι προσπάθειες για τη δημιουργία μιας πιο σύγχρονης ιστοσελίδας συνεχίζονται…, μέχρι τότε ας κοιτάμε τα email με ενημερώσεις ή τη σελίδα στο facebook https://www.facebook.com/profile.php?id=100088212520548
Στον τομέα της συνεχιζόμενης εκπαίδευσης πρόθεσή μας είναι η έναρξη διαδικτυακών μαθημάτων μέσω ZOOM κάθε Δευτέρα στις 20:30. Περιμένουμε την συμμετοχή σας για τη διαμόρφωση του εκπαιδευτικού προγράμματος. Όποιος συνάδελφος επιθυμεί μπορεί να αποστείλει ένα θέμα που θα παρουσιάσει σε 20λεπτη παρουσίαση με PowerPoint και ΖΟΟΜ. Πιστεύουμε ότι τη Δευτέρα 08/05/2023 θα είμαστε έτοιμη για την πρώτη παρουσίαση. 
Το ηλεκτρονικό μητρώο (τακτικό και ειδικό μητρώο) ολοκληρώθηκε και η διασύνδεση με τον ΠΙΣ θα ολοκληρωθεί το επόμενο 15θήμερο.
Στο δεύτερο δεκαπενθήμερο του Μαΐου θα πραγματοποιηθεί και η πρώτη Γενική Συνέλευση των μελών του Συλλόγου.
Με συναδελφικούς χαιρετισμούς, για το ΔΣ του Συλλόγου.

Ο πρόεδρος							Ο Γεν Γραμματέας
ΒΑΣΙΛΕΙΟΣ ΚΡΙΚΟΣ 						ΛΑΖΑΡΟΣ ΠΑΠΑΓΕΩΡΓΙΟΥ
